Die rooi vlieër-skieër. - Foto's deur ons lede - ons versoek dat lede asseblief nie meer as 2 foto's per dag laai nie. - Fotoskool
Die rooi vlieër-skieër.
Posted by Josef Steyn on January 26, 2021 at 12:10pm
Met 'n vorige plasing van 'n soortgelyke vlieër-skieër foto (die term Hennie se mooi voorstel), is die opmerking gemaak dat die toue die oog uit die foto trek. Dit is 'n heeltemal geregverdigde opmerking. My interpretasie van die foto se 'waarde' al dan nie gaan nou verder en werk as volg: die toue trek wel die oog uit die foto maar die titel van die foto in samewerking met die houding en aksie van die skieër stimuleer my verbeelding om die vlieër, wat 'n belangrike rol speel, te visualiseer. Ek sien dus dat die toue konteks aan die foto verskaf. As my kop deur hierdie proses gegaan het verdiskonteer ek dus die moontlike negatiewe effek van die toue en in der waarheid verdwyn die toue uit my gesigsveld en konsentreer ek net op die essensie van die foto nl. die watersproei, gespande spiere en konsentrasie van die skieër wat impliseer dat 'n groot krag op die persoon uitgeoefen word. Kommentaar welkom..
Tina le Grange January 26, 2021 at 9:30pm
Josef die toue pla my glad nie, want die helder oranje, skerp fokus en skuinskyk na jou, hou my oog vasgevang op die skieër. Die sluiterspoed gee 'n treffende effek van die water-spatsel. Veels geluk!
Johan Ayres January 26, 2021 at 8:54pm
Weereens 'n pragtige aksiefoto en weereens speel die rooi 'n belangrike rol in die sukses van die foto, saam met baie ander elemente natuurlik. Die toue pla my nie hier nie en het my ook nie in die vorige foto's gepla nie. Om eerlik te wees, jy kan nie die foto anders neem nie, die toue is 'n wesenlike deel van die foto. Vir my is dit glad nie steurend nie.
Hennie Cronjé January 26, 2021 at 4:47pm
'n Pragtige aksiefoto! Die rooi hemp dra baie by tot die trefkrag. Ook mooi eenvoud met skerp fokus. Mooi!
Pine January 26, 2021 at 4:03pm
Jy het die aksie pragtig vasgevang met skerp fokus op die man en die sproei. Die toue is wel ń integrale deel van die proses, maar kompeteer glad nie met die aksie nie. Baie mooi en goed gedoen Josef !
Tersia Weitsz January 26, 2021 at 2:35pm
Josef, die feit dat jy hier meer konsentreer op die skieër en die wateraksie van die ski plank maak indruk. Wat die foto met die vlieër betref, ek voel nie dat die toue my oog uit die foto trek nie. Die wind in die vlieër, gekoppel met toue aan die skieër is wat juis die aksie veroorsaak en sien ek dit dus as 'n eenheid.